
A gyermekjóga életmódbeli hatásainak vizsgálata

A mai kor gyermeke fizikálisan és mentálisan túlterhelt. Rohanó világunk és a média hatásai is negatívan befolyásolják a gyermekek testi – lelki fejlődését. A gyermekek alapszükséglete a mozgás, ami megadja azt a természetes energiát, mely a testet, lelket egészségessé teszi. A jógagyakorlatok által rátalálhatnak saját útjukra, a nyugodtabb, kiegyensúlyozottabb élet alapköveire.
A kutatás célja feltérképezni a gyermekjóga testi és lelki hatásait, valamint azokat a területeket, melyeknek fejlődését a jógaoktatás elősegíti. A kutatás eredményeivel kívánom bemutatni azon életmódbeli hatásokat, változásokat, melyek rendszeresen jógázó gyermekek körében történnek meg.
A kutatás során több kérdésekre kerestem a választ:
1. kérdés: Mely területek fejlődését segíti elő a jógaoktatás?
2. kérdés: A szülői példamutatás befolyásolja -e a gyermek jógával kapcsolatos attitűdjét?
3. kérdés: Milyen céllal íratják be a szülők gyermekeiket a gyerekjóga foglalkozásokra?
4. kérdés: Mely képességekre hat pozitívan a rendszeres jógagyakorlás?
A kérdések megválaszolására kutatási módszernek az írásbeli kikérdezést, nyílt és zárt végű kérdéseket tartalmazó online kérdőívet, strukturált interjút alkalmaztam 3 gyermekjóga oktatóval. Az interjúnál kérdéseimmel a beszélgetést irányíthattam, de biztosított volt verbális úton véleményük bővebb kifejtése a témával kapcsolatban. A válaszokkal kiegészítettem és alátámasztottam a kutatásban kapott eredményeimet. Az adatok felvételét 2021 december és 2022 január között végeztem el. Az online kérdőív mintáját a gyerekjóga foglalkozásokra járó gyermekek szülei adták 87 fő, melyből 82 nő, 5 férfi.
Az eredmények elemzése és a mélyinterjúk összegzése alapján állítom, hogy a jóga biztosítja a gyermekek személyiségfejlődésében a testi-lelki-szellemi és szociális fejlődést, valamint elősegíti a tanulást. Pozitívan hat az állóképességre, a koncentrációra, elősegíti a helyes testtartás berögzülését. A szülők prevenciós céllal, főként a gyermekek mentális egészségének elérése és megtartása érdekében íratják gyermeküket jógafoglalkozásra. Legpozitívabb képet, legnagyobb változást a mozgástanulás fejlődésében, a mozgáskoordinációban, a figyelem, koncentráció területén tapasztaltak. Jógázó szülők esetében gyakoribb, hogy gyermekük is jógafoglalkozáson vesz részt. A megfogalmazott hipotéziseim nagyobb része bizonyítást nyert. 18 éve gyakorlom rendszeresen a jógát, így a témában saját tapasztalásaimmal tudom alátámasztani a pályamunkában is feltárt eredményeket.



